Broj: 711-I-1989-P-171-20/21-14-8

Zagreb, 10. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnice Sanje Borovec, općinske načelnice Općine Jakovlje,** na 141. sjednici, održanoj 10. rujna 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnice Sanje Borovec, općinske načelnice Općine Jakovlje,** **povodom stupanja u poslovne dnose između Općine Jakovlje i Obrta za konzultantske usluge Sintagma, trgovačkog društva Sintagma consulting d.o.o., trgovačkog društva Zrcalo inženjering d.o.o. te trgovačkog društva Tapaprojekt d.o.o., neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a.**

 Obrazloženje

 Protiv dužnosnice Sanje Borovec, općinske načelnice Općine Jakovlje, podnesena je dana 21. srpnja 2020.g. neanonimna prijava, koja je u Povjerenstvu zaprimljena pod brojem: 711-U-2510-P-171/20-01-1 te je povodom iste otvoren predmet broj: P-171/20.

 U prijavi se u bitnome navodi da Općina Jakovlje nije objavila da se nalazi u sukobu interesa s gospodarskim subjektima: trgovačkim društvom Ruškač Company j.d.o.o. koje je putem odnosa kumstva povezano sa sinom općinske načelnice i obrtom Borovec, obrt za autoprijevoz, u vlasništvu supruga dužnosnice. U prijavi se nadalje navodi da je Općina Jakovlje poslovala s Obrtom za konzultantske usluge Sintagma, vl. Senka Vranić, a u dokumentu naziva „Dokumentacija o nabavi - radovi na rekonstrukciji nerazvrstane općinske prometnice - Toplička cesta 1. dio, Evidencijski broj nabave: MV-02/2019" iz kolovoza 2019., na str. 1. pod točkom 1.3. Popis gospodarskih subjekata s kojima je naručitelj u sukobu interesa navodi se i Obrt za konzultantske usluge Sintagma, vl. Senka Vranić. Istovremeno je Općina Jakovlje imala sklopljen ugovor sa obrtom Sintagma za „Ostale intelektualne usluge - konzultanti", te je 31. prosinca 2019.g. navedenom obrtu isplaćeno 37.500,00 kn. Niti nakon što obrt Sintagma naveden kao gospodarski subjekt s kojim je Općina Jakovlje u sukobu interesa, nije došlo do raskidanja ugovora, već je naknada uredno isplaćena.

 Povjerenstvo je nadalje u istom predmetu dana 28. srpnja 2020.g. pod brojem: 711-U-2594-P-171/20-02-1 protiv iste dužnosnice zaprimilo još jednu neanonimnu prijavu istog podnositelja.

 U navedenoj prijavi se, uz već navedeno, dodatno navodi da je Općina Jakovlje sa trgovačkim društvom Sintagma consulting d.o.o., koje je osnovano u 2019.g., dana 10. veljače 2020.g. sklopila ugovor za „ostale intelektualne usluge - konzultanti" za razdoblje od 1. siječnja do 31. prosinca 2020.g. Direktorica navedenog trgovačkog društva je Senka Vranić, koja je ujedno i vlasnik Obrta za konzultantske usluge Sintagma i osoba s kojom je Općina u sukobu interesa. Općina Jakovlje stoga nije samo propustila objaviti da je Sintagma consulting d.o.o. gospodarski subjekt s kojim je u sukobu interesa, već s tim subjektom i posluje. Navedeni sukob interesa Općina Jakovlje obznanila je tek u dokumentaciji o nabavi „Rekonstrukcija prometne površine za poboljšanje sigurnosti prometa na dijelu Stubičke ceste, Evidencijski broj nabave: MV-06/2020“ u kojoj se na str. 2., pod točkom 1.4. Popis gospodarskih subjekata s kojima je naručitelj u sukobu interesa navodi da je Općina kao naručitelj u sukobu interesa s trgovačkim društvom Sintagma consulting d.o.o. Unatoč navedenome, sklopljeni ugovor između Općine i ovog subjekta i dalje je na snazi, odnosno nije došlo do raskida istog.

U istom dokumentu navodi se da je Općina Jakovlje u sukobu interesa i s trgovačkim društvom Zrcalo inženjering d.o.o. Usprkos tome, Općina Jakovlje je od trgovačkog društva Zrcalo inženjering d.o.o. u 2019.g. naručila i platila izradu projektne dokumentacije za nerazvrstane općinske prometnice. To je vidljivo iz „Kartice po datumu knjiženja", kao i očitovanja Općine Jakovlje povodom zahtjeva za pristup informacijama. Naime, iz navedenih dokumenta vidljivo je da je Zrcalo inženjering d.o.o. vršio poslove izrade projektne dokumentacije u 7 navrata, a za koje poslove mu je Općina isplaćivala naknade u razdoblju od 31. svibnja do 30. rujna 2019.g.

Nadalje, u dokumentaciji o javnoj nabavi, Evidencijski broj nabave: MV-06/2020, koja je objavljena istog dana, odnosno 7. srpnja 2020.g. na https://eojn.nn.hr/Oglasnik/, u dokumentu „Izrada pješačke staze s oborinskom odvodnjom u Zagrebačkoj ulici" Općina Jakovlje nije navela da je u sukobu sa trgovačkim društvom Zrcalo inženjering d.o.o. Riječ je o javnim nabavama za koje su natječaji raspisani istoga dana te je u jednoj prikazan sukob interesa, dok u drugoj nije. Podnositelj prijave pritom naglašava da je trgovačko društvo Zrcalo inženjering d.o.o. izrađivalo projektnu dokumentaciju upravo za ta dva projekta, u Stubičkoj i Zagrebačkoj cesti.

U prijavi se još navodi da Općina Jakovlje nije na svojim mrežnim stranicama niti putem službenog glasnika obznanila postojanje sukoba interesa sa bilo kojim od navedenih gospodarskih subjekata.

Povjerenstvo je nadalje dana 30. srpnja 2020.g. pod brojem: 711-U-2654-P-171/20-03-1 zaprimilo još jednu prijavu iste podnositeljce podnoesnu protiv dužnosnice Sanje Borovec u kojoj se u bitnom navodi da je Općina Jakovlje 2019.g. od gospodarskog subjekta Tapaprojekt d.o.o. naručila geodetsko-katastarske usluge snimanja geodetske situacije stvarnog stanja te izrade geodetskih podloga i elaborata što je vidljivo iz Kartice po datumu knjiženja za geodetsko-katastarske usluge od 24. lipnja 2020.g., te dopisa Općine Jakovlje od 8. srpnja 2020.g. izdanog temeljem zahtjeva za pristup informacijama.

U prijavi se nadalje navodi da je direktor i jedini član društva Tapaprojekt d.o.o. Damir Pavlić koji je ujedno bio direktor društva Geodetska mjerenja d.o.o. u razdoblju od 2007. do 2012. g. Na mrežnim stranicama društva Geodetska mjerenja d.o.o. vidljivo je da je Damir Pavlić i dalje povezan s navedenim društvom, i to kao zsposlenik istog. Trgovačko društvo Geodetska mjerenja d.o.o. je u lipnju 2020.g. izradilo geodetski elaborat po nalogu supruga dužnosnice Sanje Borovec kao investitora. Jedan od inženjera vezanih za izradu elaborata je i Damir Pavlić, direktor trgovačkog društva Tapaprojekt d.o.o. koje posluje s Općinom Jakovlje. Unatoč tome što se kao odgovorna osoba za obavljanje stručnih geodetskih poslova za navedeni elaborat navodi …….. ………, iz preslike dokumentacije: „Izvješća o utvrđivanju međa i drugih granica te o novom razgraničenju", „Skica izmjere" te „Potpisi nositelja prava na katastarskim česticama" je vidljivo da je i Damir Pavlić uključen u rad društva Geodetska mjerenja d.o.o. te izradu navedenog elaborata, a navodi se i kao kontakt osoba za društvo. Slijedom navedenog, podnositelj porijave izražava sumnju u postojanje sukoba interesa između općinske načelnice Općine Jakovlje, Sanje Borovec i Damira Pavlića, direktora društva Tapaprojekt d.o.o. koji je u svojstvu zaposlenika društva Geodetska mjerenja d.o.o. sudjelovao u posredovanju između tog društva i supruga dužnosnice te u izradi elaborata za istog.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Na temelju članka 39. stavka 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Sanja Borovec obnaša dužnost općinskog načelnika Općine Jakovlje, počevši od 21. svibnja 2021.g.,a istu dužnost obnašala je i u mandatu 2017.-2021. te je stoga, povodom obnašanja navedene dužnosti, obvezna postupati sukladno odredbama ZSSI-a.

Uvidom u Obrtni registar Republike Hrvatske Povjerenstvo je utvrdilo da je pod matičnim brojem obrta: 97571873 upisan obrt Borovec, obrt za autoprijevoz u vlasništvu bračnog druga dužnosnice, osnovan u 2015.g.

Nadalje, uvidom u Obrtni registar Republike Hrvatske utvrđeno je da je pod matičnim brojem obrta 91814090 upisan Obrt za konzultantske usluge Sintagma u vlasništvu Senke Vranić, osnovan 2004.g.

Povjerenstvo je također izvšilo uvid u sudski registar Trgovačkog suda u Zagrebu te je da je utvrdilo da je pod matičnim brojem subjekta: 081277666 upisano trgovačko društvo Sintagma Consulting d.o.o., OIB: 21707688557. Kao jedini osnivač i osoba ovlaštena za zastupanje navedenog trgovačkog društva upisana je Senka Vranić.

U sudskom registru istog trgovačkog suda upisano je i trgovačko društvo Ruškač company j.d.o.o., matični broj subjekta: 080950580, OIB: 05067632579. Kao jedini osnivač i osoba ovlaštena za zastupanje navedenog društva upisan je Vinko Ruškač.

U sudskom registru istog trgovačkog suda, pod matičnim brojem subjekta: 080292969 upisano je i trgovačko društvo Zrcalo-inženjering d.o.o., OIB: 57379573933. Kao osnivači/članovi društva i osobe ovlaštene za zastupanje društva upisani su Martina i Vjeran Juras.

Trgovačko društvo Tapaprojekt d.o.o., OIB: 61123134648 upisano je u sudskom registru istog trgovačkog suda pod matičnim brojem subjekta: 081037080. Kao jedini osnivač/član i osoba ovlaštena za zastupanje navedenog trgovačkog društva upisan je Damir Pavlić.

U sudskom registru Trgovačkog suda u Zagrebu upisano je i trgovačko društvo Geodetska mjerenja d.o.o., OIB: 52520587201, matični broj subjekta: 080304807. Damir Pavlić, član i direktor trgovačkog društva Tapaprojekt d.o.o., bio je upisan je kao direktor trgovačkog društva Geodetska mjerenja d.o.o. do 19. listopada 2012.g.

Povjerenstvo je nadalje izvršilo uvid u Dokumentaciju o nabavi koju provodi Općina Jakovlje za predmet nabave „Radovi na rekonstrukciji nerazvrstane općinske prometnice – Toplička cesta 1. dio“, Evidencijski broj nabave: MV-02/2019 u kojoj je u dijelu pod brojem 1. Opći podaci, u točki 1.3. Popis gospodarskih subjekata s kojima je naručitelj u sukobu interesa naveden Obrt za konzultantska usluge Sintagma, vl. Senka Vranić.

Povjerenstvo je izvršilo uvid i u Dokumentaciju o nabavi koju provodi Općina Jakovlje za predmet nabave „Izrada pješačke staze s oborinskom odvodnjom u Zagrebačkoj ulici“, Evidencijski broj nabave: MV-05/2020 u kojoj su u dijelu pod brojem 1. Opći podaci, u točki 1.4. Popis gospodarskih subjekata s kojima je naručitelj u sukobu interesa navedeni Obrt za konzultantska usluge Sintagma, vl. Senka Vranić te trgovačko društvo Sintagma consulting d.o.o.

Povjerenstvo je također izvršilo uvid u Dokumentaciju o nabavi koju provodi Općina Jakovlje za predmet nabave „Rekonstrukcija prometne površine za poboljšanje sigurnosti prometa na dijelu Stubičke ceste““, Evidencijski broj nabave: MV-06/2020 u kojoj su u dijelu pod brojem 1. Opći podaci, u točki 1.4. Popis gospodarskih subjekata s kojima je naručitelj u sukobu interesa navedeni Obrt za konzultantska usluge Sintagma, vl. Senka Vranić, trgovačko društvo Sintagma consulting d.o.o. te trgovačko društvo Zrcalo inženjering d.o.o.

Na zahtjev Povjerenstva Općina Jakovlje dostavila je očitovanje KLASA: 080-01/20-01/01, URBROJ: 238/11-03/1-20-2 od 20. studenoga 2020.g. u kojem se citira članak 76. Zakona o javnoj nabavi (Narodne novine broj 120/16.) kojim je propisano koje situacije se smatraju sukobom interesa između naručitelja i gospodarskog subjekta te se ukazuje da je člankom 76. stavkom 2. točkama 2. i 3. propisano da se predstavnikom naručitelja u smislu ovotoga članka smatra član stručnog povjerenstva za javnu nabavu i druga osoba koja je uključena u provedbu ili može utjecati na odlučivanje naručitelja u postupku javne nabave. Nadalje se pojašnjava da je u dokumentaciji o nabavi za predmet nabave „Radovi na rekonstrukciji nerazvrstane općinske prometnice - Toplička cesta 1. dio" kao gospodarski subjekt s kojim je naručitelj u sukobu interesa naveden Obrt za konzultantske usluge Sintagma, vl. Senka Vranić, iz razloga što je gđa Senka Vranić bila član Povjerenstva za provedbu postupka javne nabave te je u trenutku provedbe postupka bila vlasnik Obrta za konzultantske usluge Sintagma.

U dokumentaciji o nabavi za predmet nabave „Rekonstrukcija prometne površine za poboljšanje sigurnosti prometa na dijelu Stubičke ceste" kao gospodarski subjekti s kojima je naručitelj u sukobu interesa navedeni su Obrt za konzultantske usluge Sintagma, vl. Senka Vranić te trgovačko društvo Sintagma consulting d.o.o. iz razloga što je gđa Senka Vranić bila član Povjerenstva za provedbu postupka javne nabave te je u trenutku provedbe postupka bila vlasnik Obrta za konzultantske usluge Sintagma i trgovačkog društva Sintagma consulting d.o.o. U dokumentaciji za isti predmet nabave kao gospodarski subjekt s kojim je naručitelj u sukobu interesa također je navedeno trgovačko društvo Zrcalo-inženjering d.o.o. jer je glavni projektant koji se smatra drugom osobom koja je uključena u provedbu postupka javne nabave iz članka 76. članka 2. točke 3. Zakona o javnoj nabavi ujedno i vlasnica trgovačkog društva Zrcalo-inženjering d.o.o.

Općina Jakovlje nadalje navodi da je stupala u poslovne odnose s navedenim gospodarskim subjektima te da je u poslovnom odnosu sa obrtom za konzultantske usluge Sintagma od 2019.g. Naime, s navedenim obrtom je u 2019.g. sklopljen Ugovor o poslovnoj suradnji broj 03/19 - Izrada razvojnih projekata i pružanje usluga poslovnog savjetovanja za potrebe Općine Jakovlje u neto iznosu od 30.000,00 kn na godišnjoj razini, uvećano za PDV. Nadalje, navedeni obrt je u 2019. godini obavljao za Općinu Jakovlje pripremu i provedbu postupka javne nabave - reciklažno dvorište u iznosu od 10.000,00 kuna, zatim provedbu javne nabave za električnu energiju javne rasvjete u iznosu od 4.375,00 kuna, pružanje konzultantskih usluga za pripremu i provedbu postupka nabave „Radovi na rekonstrukciji nerazvrstane općinske prometnice - Toplička cesta 1. dio“ u iznosu od 7.500,00 kuna te pripremu i prijavu projektnog prijedloga na natječaj LAG-a u iznosu od 8.750,00 kuna.

U 2020.g. obrt za konzultantske usluge Sintagma obavljao je za Općinu Jakovlje provedbu javne nabave za predmet nabave „WIFI4EU“ u iznosu od 2.375,00 kuna, provedbu javne nabave za električnu energiju javne rasvjete u iznosu od 4.375,00 kuna, tehničku pomoć za provedbu koncesije za otpad u iznosu od 11.250,00 kuna i pružanje konzultantskih usluga za provedbu projekta izgradnje i opremanja dječjeg igrališta u Igrišću u iznosu od 15.000,00 kuna.

Nadalje, Općina Jakovlje je u poslovnom odnosu s trgovačkim društvom Sintagma consulting d.o.o. od 2020.g. S navedenim trgovačkim društvom sklopljen je Ugovor o poslovnoj suradnji broj 06/2020 - Izrada razvojnih projekata i pružanje usluga poslovnog savjetovanja za potrebe Općine Jakovlje u 2020.g. u neto iznosu od 30.000,00 kn na godišnjoj razini, uvećano za PDV. Nadalje, sklopljen je Ugovor o poslovnoj suradnji broj 14/2020 - Usluga upravljanja projektom „Zaželi u Općini Jakovlje" u vrijednost od 90.000,00 kuna, uvećano za PDV. Jednako tako, trgovačko društvo Sintagma Consulting d.o.o. obavljalo je za Općinu Jakovlje pripremu prijedloga projekta za EU fond ESI - Zaželi - Program zapošljavanja žena - tehnička pomoć u iznosu od 13.750,00 kuna, izradu prijedloga projekta za natječaj Programa ruralnog razvoja, mjere 8.5.2. uspostava i uređenje poučnih staza, vidikovaca i ostale manje infrastrukture u iznosu od 11.250,00 kuna, provedbu javne nabave za predmet nabave „Izrada pješačke staze s oborinskom odvodnjom u Zagrebačkoj ulici“ u iznosu od 10.000,00 kuna, provedbu javne nabave za predmet nabave „Rekonstrukcija prometne površine za poboljšanje sigurnosti prometa na dijelu Stubičke ceste” u iznosu od 7.500,00 kuna i provedbu javne nabave za financijski leasing u iznosu od 8.750,00 kuna.

Nadalje, Općina Jakovlje je u poslovnom odnosu s trgovačkim društvom Zrcalo inženjering d.o.o. od 2019. godine, i to za izradu tehničke dokumentacije za poboljšanje prometne sigurnosti i izgradnju pješačkog pločnika i oborinske odvodnje u Stubičkoj cesti u iznosu od 17.500,00 kuna, izradu tehničke dokumentacije od Selničke ulice do mosta kod k.č.br. 4602 k.o. Jakovlje u iznosu od 17.500,00 kuna, izradu tehničke dokumentacije Stubička cesta i Dugi konec u dužini oko 440 metara u iznosu od 19.375,00 kuna, izradu tehničke dokumentacije za poboljšanje prometne sigurnosti i izgradnju pješačkog pločnika i oborinske odvodnje u Topličkoj cesti - I. dionica u iznosu od 17.500,00 kuna, izradu tehničke dokumentacije za poboljšanje prometne sigurnosti i izgradnju pješačkog pločnika i oborinske odvodnje u Topličkoj cesti - II. dionica u iznosu od 17.500,00 kuna, izradu tehničke dokumentacije za poboljšanje prometne sigurnosti i izgradnju pješačkog pločnika i oborinske odvodnje u Topličkoj cesti - III. dionica u iznosu od 17.500,00 kuna. U 2020. godini trgovačko društvo Zrcalo inženjering d.o.o. obavljalo je izradu projektne dokumentacije za rekonstrukciju nerazvrstane ceste - dijela Igriške ulice i Ulice Josipa Grilla u iznosu od 23.750,00 kuna, izradu tehničke dokumentacije za opločenje staza na postojećem groblju u Kraljevom Vrhu u iznosu od 15.000,00 kuna, izradu tehničke dokumentacije za poboljšanje prometne sigurnosti u odvojku Zagrebačke ceste k.č.br. 2736/1 k.o. Jakovlje u iznosu od 13.750,00 kuna i usluga izrade tehničke dokumentacije potrebne za ishođenje lokacijske dozvole za novo groblje u Kraljevom Vrhu u iznosu od 45.000,00 kuna.

Nadalje, trgovačko društvo Zrcalo inženjering d.o.o. nije navedeno na popisu gospodarskih subjekata s kojima je naručitelj u sukobu interesa u dokumentaciji o javnoj nabavi za predmet nabave „Izrada pješačke staze s oborinskom odvodnjom u Zagrebačkoj ulici”, Evidencijski broj nabave: MV- 05/2020 jer isto nije bilo ni na koji način uključeno u provedbu postupka javne nabave. Glavni projektant za predmet nabave „Izrada pješačke staze s oborinskom odvodnjom u Zagrebačkoj ulici" je osoba koji nije vlasnik niti jednog gospodarskog subjekta niti upravlja niti jednim gospodarskim subjektom.

U očitovanju se također navodi da za vrijeme mandata dužnosnice Sanje Borovec, Općina Jakovlje nije stupala u poslovne odnose sa obrtom Borovec, obrt za autoprijevoz u vlasništvu bračnog druga dužnosnice ni sa trgovačkim društvom Geodetska mjerenja d.o.o., ali je stupala u poslovne odnose s trgovačkim društvom Tapaprojekt d.o.o. od 2017. godine. Riječ je o geodetskim uslugama za potrebe izrade projektne i tehničke dokumentacije za potrebe projekata i rješavanje imovinsko-pravnih odnosa Općine Jakovlje.

U 2017. godini Općina Jakovlje stupila je u poslovne odnose s navedenim trgovačkim društvom vezano uz izradu geodetskog situacijskog nacrta stvarnog stanja za potrebe legalizacije i izrada geodetskog elaborata za evidentiranje podataka o zgradama i drugim građevinama na objektu Dječjeg vrtića Bambi u iznosu od 5.775,00 kuna, izradu geodetskog elaborata formiranja prometnica za ceste Fijanova 40 i Zagrebačka 75 u iznosu od 27.000,00 kuna, izradu geodetskog elaborata za evidentiranje podataka o zgradama i drugim građevinama za objekt na k.č.br. 2736/9 k.o. Jakovlje za objekt NK Dinamo u iznosu od 5.625,00 kuna i izradu geodetskog elaborata za evidentiranje podataka o zgradama i drugim građevinama za objekt na k.č. 287/1 u k.o. Kraljev Vrh (zgrada mrtvačnica) u iznosu od 5.625,00 kuna.

U 2018.g. Općina Jakovlje stupila je u poslovni odnos s trgovačkim društvom Tapaprojekt d.o.o. vezano uz geodetske radove na iskolčenju Čebranjske ulice u Igrišću u iznosu od 10.000,00 kuna.

U 2019.g. Općina Jakovlje stupila je u poslovne odnose s trgovačkim društvom Tapaprojekt d.o.o. vezano za snimanje geodetske situacije stvarnog stanja - Stubička cesta na k.č.br. 4622 i 4605 k.o. Jakovlje u iznosu od 10.000,00 kuna i izradu geodetskih usluga za plato na groblju u Kraljevom Vrhu u iznosu od 5.625,00 kuna.

U 2020.g. Općina Jakovlje stupila je u poslovne odnose s trgovačkim društvom Tapaprojekt d.o.o. vezano uz izradu geodetskog elaborata evidentiranja čestica i ispravka načina uporabe parcela (groblje Kraljev Vrh) u iznosu od 12.250,00 kuna i izradu geodetskog elaborata - parcelacija Zagrebačka cesta na k.č.br 2736/489 k.o. Jakovlje u iznosu od 12.500,00 kuna.

Prije stupanja u poslovne odnose proveden je postupak jednostavne nabave sukladno Pravilniku o jednostavnoj nabavi Općine Jakovlje („Službeni glasnik Općine Jakovlje“ broj 6/17.) kojim su uređena pravila, uvjeti i postupci nabave koji prethode stvaranju ugovornog odnosa za nabavu roba i usluga procijenjene vrijednosti do 200.000,00 kuna i za nabavu radova procijenjene vrijednosti do 500.000,00 kuna. Sukladno članku 3. Pravilnika o jednostavnoj nabavi Općine Jakovlje, nabava radova, roba i usluga procijenjene vrijednosti manje od 70.000,00 kuna provodi se izdavanjem narudžbenice ili zaključivanjem ugovora s jednim gospodarskim subjektom. Ugovor potpisuje općinska načelnica kao odgovorna osoba, a narudžbenicu potpisuje općinska načelnica kao odgovorna osoba ili osoba koju ona ovlasti.

Na dodatni zahtjev Povjerenstva, Općina Jakovlje dostavila je očitovanje KLASA: 080-01/20-01/01, URBROJ: 238/11-03/1-21-4 od 22. travnja 2021.g. u kojem se navodi da Senka Vranić nije zaposlenica Općine Jakovlje s obzirom da sukladno članku 197. stavku 3. Zakona o javnoj nabavi članovi stručnog povjerenstva za javnu nabavu ne moraju biti zaposlenici javnog naručitelja. Nadalje, sukladno članku 197. stavku 4. Zakona o javnoj nabavi u postupcima javne nabave mora sudjelovati najmanje jedna osoba koja posjeduje važeći certifikat u području javne nabave, a poželjno je da ih bude i više. Kako bi osigurala zakonitu provedbu postupaka javne nabave Općina Jakovlje se odlučila angažirati vanjskog pružatelja usluga javne nabave, Senku Vranić, osobu koja posjeduje važeći certifikat u području javne nabave te ima dugogodišnje iskustvo u pripremi i provedbi postupaka javne nabave. Odluku o imenovanju povjerenstva sukladno članku 197. stavku 1. Zakona o javnoj nabavi donijela je odgovorna osoba naručitelja, odnosno općinska načelnica Općine Jakovlje.

U očitovanju se nadalje navodi da Općina Jakovlje na popis gospodarskih subjekata s kojima je u sukobu interesa i s kojima ne smije sklapati ugovore o javnoj nabavi, sukladno članku 76. i 77. Zakona o javnoj nabavi, nije uvrstila obrt Borovec, obrt za autoprijevoz u vlasništvu bračnog druga dužnosnice, iako je riječ o povezanoj osobi sukladno članku 77. stavku 1. Zakona o javnoj nabavi s obzirom da sukladno članku 77. stavku 2. navedenog Zakona sukob interesa ne postoji ako je povezana osoba predstavnika naručitelja poslovne udjele, dionice odnosno druga prava na temelju kojih sudjeluje u upravljanju, odnosno u kapitalu gospodarskog subjekta s više od 0,5 % stekla u razdoblju od najmanje dvije godine prije imenovanja odnosno stupanja na dužnost predstavnika naručitelja s kojim je povezana. Naime, obrt Borovec otvoren je 13. veljače 2015g., a općinska načelnica Sanja Borovec, kao predstavnik naručitelja s kojim je navedeni obrt povezan, stupila je na dužnost 8. lipnja 2017. godine, odnosno navedeni obrt je otvoren više od dvije godine prije stupanja dužnosnice na dužnost općinske načelnice. Slijedom navedenoga, sukladno članku 77. stavku 2. Zakona o javnoj nabavi, sukob interesa ne postoji pa ne postoji ni obveza Općine Jakovlje da na popis gospodarskih subjekata s kojima je u sukobu interesa i s kojima ne smije sklapati ugovore o javnoj nabavi uvrsti obrt Borovec.

U očitovanju Općine Jakovlje nadalje se navodi da se sukladno Pravilniku o jednostavnoj nabavi Općine Jakovlje razlikuje nabava roba, radova i usluga procijenjene vrijednosti manje od 70.000,00 kuna i nabava roba, radova i usluga procijenjene vrijednosti jednake ili veće od 70.000,00 kuna. Sukladno članku 3. Pravilnika o jednostavnoj nabavi Općine Jakovlje, nabava radova, roba i usluga procijenjene vrijednosti manje od 70.000,00 kuna provodi se izdavanjem narudžbenice ili zaključivanjem ugovora s jednim gospodarskim subjektom. Sukladno članku 4. istog Pravilnika, nabava roba, radova i usluga procijenjene vrijednosti jednake ili veće od 70.000,00 kuna provodi se slanjem poziva za dostavu ponuda na adrese najmanje 3 gospodarska subjekta, a može se objaviti i na internetskim stranicama Naručitelja. U skladu s člankom 11. istog Pravilnika općinska načelnica na osnovi rezultata pregleda i ocjene ponuda donosi odluku o odabiru najopovoljnije ponude koji se temelji na kriteriju za odabir ponude.

Općina Jakovlje je za vrijeme mandata dužnosnice Sanje Borovec stupala u poslovne odnose s gospodarskim subjektom Ruškač company j.d.o.o. te su prilikom stupanja u poslovne odnose provedeni postupci jednostavne nabave sukladno navedenom Pravilniku. Trgovačko društvo Ruškač company j.d.o.o. obavlja i obavljalo je, od 2017.g. do 2021g., radove na održavanju nerazvrstanih cesta na području Općine Jakovlje na temelju ugovora o povjeravanju obavljanja komunalne djelatnosti. Cijena za pruženu uslugu komunalne djelatnosti utvrđuje se prema ugovorenom troškovniku za pojedine vrste radova na održavanju nerazvrstanih cesta. Obračun izvedenih radova obavlja se prema stvarno izvedenim količinama radova u skladu s pojedinačnim cijenama pojedinih radova, a sve prema izdanom nalogu od strane Općine Jakovlje kao naručitelju.

Trgovačko društvo Ruškač Company j.d.o.o. je temeljem Ugovora za zemljane radove i donji stroj - nasip od 19. rujna 2019. godine preuzeo izvođenje navedenih radova na nerazvrstanoj općinskog prometnici - Čebranjska ulica, a prema Ponudi izvođača od 17. rujna 2019.g. Postupak je proveden sukladno članku 3. Pravilnika o jednostavnoj nabavi Općine Jakovlje gdje se nabava radova, roba i usluga procijenjene vrijednosti manje od 70.000,00 kuna provodi izdavanjem narudžbenice ili zaključivanjem ugovora s jednim gospodarskim subjektom.

Ostali poslovni odnosi s gospodarskim subjektom Ruškač Company j.d.o.o. koji se ne odnose na održavanje nerazvrstanih cesta ili na obavljanje radova na javnim površinama Općine Jakovlje koje nije u mogućnosti izvršiti od strane vlastitog pogona Općine Jakovlje ili na obavljanje drugih radova temeljem provedenih postupaka jednostavne nabave, navedeno trgovačko društvo obavljalo je putem narudžbenice.

Vezano za utvrđivanje eventualne povezanosti dužnosnice Sanje Borovec s trgovačkim društvom Ruškač company j.d.o.o. Povjerenstvo je izvršilo uvid u izvadak iz matice vjenčanih za ……….. ……….., sina dužnosnice Sanje Borovec te je utvrđeno da je sinu dužnosnice svjedok pri sklapanju braka bio …….. …….., vlasnik trgovačkog društva Ruškač company j.d.o.o. čija istovjetnost je utvrđena usporedbom adresa navedenih u Izvatku iz matice vječanih i u sudskom registru nadležnog trgovačkog suda.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 18. stavkom 1. ZSSI-a propisano je da je dužnosnik dužan pravodobno obavijestiti Povjerenstvo u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

 Člankom 4. stavkom 2. ZSSI-a propisano je da se članom obitelji dužnosnika, u smislu navedenog Zakona, smatraju bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te se stoga dračni drug dužnosnice smatra članom njezine obitelji u smislu odredbi ZSSI-a.

 Stavkom 5. istog članka propisano je da su povezane osobe u smislu ZSSI-a osobe navedene u stavku 2. toga članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Člankom 76. Zakona o javnoj nabavi propisano je da sukob interesa između naručitelja i gospodarskog subjekta obuhvaća situacije kada predstavnici naručitelja ili pružatelja usluga službe nabave koji djeluje u ime naručitelja, koji su uključeni u provedbu postupka javne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:

1. ako predstavnik naručitelja istodobno obavlja upravljačke poslove u gospodarskom subjektu ili

2. ako je predstavnik naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

 Stavkom 2. Istog članka propisano je da se predstavnikom naručitelja u smislu toga članka smatra:

1. čelnik te član upravnog, upravljačkog i nadzornog tijela naručitelja

2. član stručnog povjerenstva za javnu nabavu

3. druga osoba koja je uključena u provedbu ili koja može utjecati na odlučivanje naručitelja u postupku javne nabave, i

4. osobe iz točaka 1., 2. i 3. ovoga stavka kod pružatelja usluga nabave koji djeluju u ime naručitelja.

 Članak 77. stavkom 1. istog Zakona propisano je da se odredba članka 76. stavka 1. toga Zakona primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (u daljnjem tekstu: povezane osobe) predstavnika naručitelja.

 Člankom 77. stavkom 2. Zakona o javnoj nabavi propisnao je da iznimno, sukob interesa ne postoji ako je povezana osoba predstavnika naručitelja poslovne udjele, dionice odnosno druga prava na temelju kojih sudjeluje u upravljanju odnosno u kapitalu gospodarskog subjekta s više od 0,5 % stekla u razdoblju od najmanje dvije godine prije imenovanja odnosno stupanja na dužnost predstavnika naručitelja s kojim je povezana.

Povjerenstvo obrazlaže da iz prikupljenih podataka i dokumentacije nije steklo saznanja o okolnostima iz kojih bi proizlazila bilo kakva osobna ili poslovna povezanost dužnosnice Sanje Borovec sa Senkom Vranić kao fizičkom osobom niti s Obrtom za konzultantske usluge Sintagma i trgovačkim društvom Sintagma Consulting d.o.o. kao poslovnim subjektima u vlasništvu navedene fizičke osobe.

 S obzirom da se radi o poslovnim subjektima čija se vlasnica i osoba ovlaštena za zastupanje ne smatra s dužnosnicom povezanom osobom u smislu članka 4. stavka 5. ZSSI-a, stupanje u poslovne odnose između Općina Jakovlje kao tijela javne vlasti u kojem dužnosnica obnaša dužnost i Obrta za konzultantske usluge Sintagma te trgovačkog društva Sintagma consulting d.o.o. samo po sebi ne ukazuje na moguću povredu neke od odredaba ZSSI-a.

 Vezano za navođenje Obrta za konzultantske usluge Sintagma te trgovačkog društva Sintagma consulting d.o.o. u pojedinim konkretnim postupcima nabave kao gospodarskih subjekata s kojima je Općina Jakovlje kao javni naručitelj u sukobu interesa, iz očitovanja Općine Jakovlje utvrđeno je da je u konkretnim postupcima javne nabave Općina Jakovlje angažirala Senku Vranić kao vanjskog pružatelja usluga javne nabave s obzirom da posjeduje važeći certifikat u području javne nabave te ima dugogodišnje iskustvo u pripremi i provedbi postupaka javne nabave pa je ista imenovana članicom povjerenstva za provedbu postupka javne nabave. Slijedom navedenoga, sukladno članku 76. Zakona o javnoj nabavi, poslovni subjekti u kojima navedena osoba ima udjele u vlasništvu, nisu mogli sudjelovati kao ponuditelji u konkretnim postupcima javne nabave. Navedeno ograničenje ne odnosi se na postupke javne ili jednostavne nabave u čijoj provedbi Senka Vranić nije sudjelovala niti utječe na valjanost sklopljenih poslovnih odnosa između Općine Jakovlje i Obrta za konzultantske usluge Sintagma te trgovačkog društva Sintagma consulting d.o.o. koji su zaključeni temeljem provedenih postupaka jednostavne nabave s obzirom da Senka Vranić u istima nije sudjelovala.

Jednako tako, iz prikupljenih podataka i dokumentacije također nisu stečena saznanja o okolnostima iz kojih bi proizlazila bilo kakva osobna ili poslovna povezanost dužnosnice Sanje Borovec sa Martinom Juras kao fizičkom osobom niti s trgovačkim društvom Zrcalo-inženjering d.o.o. kao poslovnim subjektom u vlasništvu iste.

 S obzirom da se vlasnik i osoba ovlaštena za zastupanje trgovačkog društva Zrcalo-inženjering d.o.o. ne smatra s dužnosnicom povezanom osobom u smislu članka 4. stavka 5. ZSSI-a, stupanje u poslovne odnose između Općina Jakovlje i navedenog trgovačkog društva samo po sebi ne ukazuje na moguću povredu neke od odredaba ZSSI-a.

 Vezano za navođenje trgovačkog društva Zrcalo-inženjering d.o.o. u konkretnom postupku javne nabave kao gospodarskog subjekata s kojim je Općina Jakovlje u sukobu interesa, Općine Jakovlje je u svojem očitovanju pojasnila da je u navedenom postupku javne nabave vlasnica trgovačkog društva Zrcalo inženjering d.o.o. bila ujedno glavni projektant te stoga, sukladno članku 76. Zakona o javnoj nabavi, poslovni subjekt u vlasništvu navedene osobe nije mogao sudjelovati kao ponuditelj u postupku javne nabave. Navedeno ograničenje međutim ne utječe na dopuštenost stupanja u poslovne odnose između Općine Jakovlje i trgovačkog društva Zrcalo-inženjering d.o.o. u drugim postupcima javne ili jednostavne nabave u kojima vlasnica trgovačkog društva Zrcalo-inženjering d.o.o. nije sudjelovala kao glavni projektant.

 Vezano za poslovne odnose između Općine Jakovlje i trgovačkog društva Tapaprojekt d.o.o. čiji jedini vlasnik i direktor je Damir Pavlić, koji je ujedno do 2012.g. bio direktor trgovačkog društva Geodetska mjerenja d.o.o. te je, prema navodima iz prijave, i nadalje zaposlenik tog trgovačkog društva koje je izradilo geodetski elaborat za bračnog druga dužnosnice, Povjerenstvo prvenstveno ističe da je riječ o dvije različite pravne osobe od kojih je jedna stupala u poslovne odnose s Općinom Jakovlje, a druga s bračnim drugom dužnosnice. S obzirom da Damir Pavlić, vlasnik i direktor trgovačkog društva Tapaprojekt d.o.o. koje je poslovalo s Općinom Jakovlje, od 2012.g. više ne obavlja funkciju direktora trgovačkog društva Geodetska mjerenja d.o.o. koje je pružalo usluge bračnom drugu dužnsonice, isti više nema ovlasti zastupanja niti odlučivanja o poslovanju toga trgovačkog društva. Slijedom navedenoga, stupanje u poslovne odnose između supruga dužnosnice i trgovačkog društva Geodetska mjerenja d.o.o. koje nije poslovalo s Općinom Jakovlje ne ukazuje na moguću povredu odredbi ZSSI-a.

U odnosu na trgovačko društvo Ruškač company d.o.o., iz prikupljene dokumentacije utvrđeno je da je Općina Jakovlje višekratno stupala u poslovne odnose s navedenim trgovačkim društvom te da je prije stupanja u svaki pojedini poslovni odnos proveden postupak jednostavne nabave skldno Pravilniku o jednostavnoj nabavi Općine Jakovlje. O stupanju u poslovne dnose odlučivala je dužnosnica Sanja Borovec kao općinska načelnica Općine Jakovlje te je ujedno potpisivala sklopljene ugovore i narudžbenice. Povjerenstvo je, međutim, razmatrajući eventualnu povezanost između dužnosnice i vlasnika navedenog trgovačkog društva, utvrdilo kako činjenica da je vlasnik navedenog društva svjedok na vječanju dužnosničinog sina ne predstavlja okolnost povodom koje bi se dužnosnica s navedenom osobom smatrala interesno povezanosm u smislu članka 4. stavka 5. ZSSI-a te stoga niti donošenje odluka te potpisivanje ugovora i narudžbenica od strane dužnosnice Sanje Borovec u postupku stupanja u poslovne odnose između Općine Jakovlje i navedenog trgovačkog društva ne upućuje na moguću povredu odredbi ZSSI-a.

Općina Jakovlje također se očitovala da za vrijeme mandata dužnosnice Sanje Borovec nije stupala u poslovne odnose s obrtom Borovec, obrt za autoprijevoz, u vlasništvu dužnosničinog bračnog druga te stoga Povjerenstvo nije steklo sazananja o mogućoj povredi članka 18. ZSSI-a.

Vezano za obvezu navođenja obrta za autoprijevoz Borovec na popisu subjekata s kojima je Općina Jakovlje u sukobu interesa sukladno odredbama Zakona o javnoj nabavi, Povjerenstvo ukazuje da nadzor nad provedbom navedenog Zakona nije u nadležnosti Povjerenstva već središnjeg tijela državna uprave nadležnog za politiku javne nabave.

Slijedom svega navedenoga, iz prikupljenih podataka i dokumentacije nisu utvrđene okolnosti iz kojih bi proizlazilo da je postupanjem dužnosnice Sanje Borovec došlo do moguće povrede odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Sanja Borovec, elektronička dostava
2. Podnositelju prijave, elektronička pošta
3. Objava na internetskoj stranici Povjerenstva
4. Pismohrana